Саят Ермек, “Парасат” медиа орталығының редакторы 
Экологиялық таза су 
Қозыбаев атындағы Солтүстік Қазақстан мемлекеттік университетінде “Таза экологиялық су” инновациялық жобасының тұсаукесері өтті. Университеттің басшылығы, профессорлық-оқытушылық құрамы, “Ауыл” халықтық-демократиялық патриоттық партиясының активі және облыстың ғылыми қауымдастығының өкілдері қатысқан басқосуда “Аэрозон” су тазартқыш кешені арқылы өңір тұрғындары пайдаланатын ауызсуды хлордың көмегінсіз-ақ ауыр металдардан тазарту жолдары айтылды.
Білім ордасы ректорының міндетін атқарушы Серік Өмірбаев бұл инновациялық жобаның маңыздылығына тоқталды. Томск политехникалық университетінің ғалымдары жасаған бұл жобаның Қазақстанда жүзеге асырылуына 150 млн. теңге көлемінде қаржы бөлінген.
– Жоба дайын, оны жүзеге асыруға қажетті қаржы бөлінді. Су тазартқыш құрылғыларды облысты ауызсумен қамтамасыз етуші “Қызылжар су” жауапкершілігі шектеулі серіктестігі мен “Есіл су” республикалық мемлекеттік кәсіпорны пайдаланбақ. Қажетті құжаттар рәсімделген соң құрылғылар қолданысқа енеді. Жоба жемісті жүзеге асқан жағдайда облыс тұрғындары хлордың көмегінсіз тазартылған суды пайдаланатын болады, – деді республика ауыл шаруашылығы ғылымдары академиясының академигі Иван Кендюх. 
Инновациялық жобаның облыста жүзеге асуына жетекшілік етуші университеттің жаратылыстану және ауыл шаруашылығы ғылымдары факультетінің деканы Ирина Голодова алыс-жақын шетелдерде суды хлорсыз тазарту технологиясын көптен пайдаланылып келе жатқанын айтты. 
– “Есіл өзені – облыс тұрғындарын ауызсумен қамтамасыз ететін жалғыз тіршілік көзі. Оның құрамында түрлі иондар, қышқылдар мен ауыр металдар аз емес. Жергілікті кәсіпорындар суды коагулянттардың көмегімен тазартады. Ал қар еріп, жауын-шашын көп жауатын кезеңдерде суды тазарту мақсатында коагулянттар екі есе көп мөлшерде қолданылады. Бұл ауызсуды пайдаланушының денсаулығына кері әсер етпей қоймайды. Біздің жобамыз суды хлордың көмегінсіз бөгде заттардан 100 пайыз тазартуға бағытталған, – деді Ирина Голодова. 
Енді жергілікті ғалымдар мен мамандардың көмегімен бұл технологияны ел аумағында жүзеге асыру мүмкін болып отыр. Судың сапасын жақсартатын құрылғыларды Киров атындағы зауыт жасап шығармақ. Ғалымдар петропавлдықтардың таза суды пайдаланатын уақыты алыс емес екендігін діттеді. Ал аудан тұрғындары су құбырлары қайта жабдықтаудан өткен соң ғана таза ауызсуға қол жеткізеді. Бүгінгі күні М. Қозыбаев атындағы Солтүстік Қазақстан мемлекеттік университетінде жоба аясында ауқымды жұмыстар жүргізілуде. 

